Helge Sander (V), 2002-11-28:
Det anføres, at det potentielle økonomiske råderum, der opnås ved brug af open source, ikke realiseres af sig selv, og at der derfor er behov for velovervejede strategier. Disse strategier skal sikre koordinerede beslutninger vedrørende it i staten, indførelsen af åbne standarder og økonomisk støtte til pilotprojekter.
Desuden anføres behovet for en politik for intellektuel ejendomsret, herunder sikring af fælles goder såsom retten til fri udvikling af programmer, funktioner og design.
Indledningsvis vil jeg sige, at jeg er meget enig i en lang række af de overvejelser, der ligger bag beslutningsforslaget.
Der skal ikke herske tvivl om, at regeringen deler ønsket om et velfungerende og konkurrencepræget softwaremarked, og udbredelsen af åbne standarder og koordinerede beslutninger vedrørende it i staten synes at være vejen frem.
Regeringens mål er at sikre for det første, at de offentlige ydelser kan leveres sammenhængende og med brugeren i centrum, for det andet, at borgernes interesser sikres i relation til åbenhed og tilgængelighed, for det tredje, at barriererne for konkurrence på it-leverancer til det offentlige fjernes, og endelig for det fjerde, at det offentliges brug af it er effektiv og omkostningsbevidst. Derfor har regeringen igangsat en proces, der har til formål at udforme en overordnet statslig it-politik på det tekniske område.
Dette sker i forlængelse af netværksredegørelsen »IT for alle« fra april 2002, hvor der netop bliver sat fokus på statens it for at styrke koordinationen og helhedstænkningen.
Det er i denne brede
sammenhæng, jeg ser spørgsmålet om software, herunder open source.
Et element i denne proces er etablering af en fælles offentlig it-arkitektur, der kan skabe fælles tekniske rammer for investeringer i og anvendelse af it i det offentlige og sikre sammenhæng i vores service, og som en del af it-arkitekturen vil spørgsmålet om anvendelsen af software, herunder open source, blive taget op.
En rapport fra Teknologirådet har fremhævet et meget stort besparelsespotentiale på adskillige milliarder kroner om året, hvis den offentlige sektor samlet går over til at bruge open source.
Det lyder selvfølgelig besnærende, at der skulle være så store økonomiske gevinster at hente, som blot venter på at blive høstet.
Men som i så mange andre sammenhænge
er sagen måske ikke helt så enkel, som det umiddelbart kunne lyde. Udfordringen er at sikre, at det offentlige kan indkøbe software efter devisen »bedst og billigst«, uanset om det er leverandørejet eller open source. At indkøbsprisen er billig, og at det i nogle tilfælde jo er ganske gratis, giver ikke altid et reelt billede af de samlede omkostninger ved at skifte software-platform.
Der vil ud over indkøb være omkostninger ved tilpasning af systemer og oplæring af medarbejdere, og der vil være omkostninger til udvikling og til at sikre den fornødne kvalitet, stabilitet og sikkerhed. Pilotforsøg, hvor værdi og omkostninger forbundet med brugen af forskellige it-systemer sammenlignes,
kan derfor meget vel komme på tale, og indhentning af såvel danske som udenlandske erfaringer er meget centralt. Dette indgår i den igangværende proces med at skabe det fornødne grundlag for indholdet i den statslige it-politik.
Der har i efterårets løb været holdt to konferencer om henholdsvis it-arkitektur og open source.
Denne proces, hvor der er tale om en meget bred dialog, afsluttes med en rapport
i begyndelsen af 2003 med anbefalinger til statens it-brug.
Der vil derfor med denne proces være rig mulighed for at inddrage de intentioner, der ligger bag det forslag, som vi behandler her i dag.
Med hensyn til spørgsmålet om intellektuel ejendomsret vil regeringen via vækstprogrammet se nærmere på spørgsmålet
om patenter, varemærker, design m.m. Formålet er at afdække behovet for at nytænke den pågældende lovgivning i forhold til de udfordringer, samfundet mødes med i dag og i fremtiden.
Regeringen udgiver i den her sammenhæng en rapport
Det skal dog bemærkes, at dette område i høj grad er reguleret gennem internationale traktater og aftaler, som Danmark sammen med de øvrige europæiske lande har tiltrådt.
I øjeblikket arbejdes der i EU på en plan for at øge gennemsigtigheden i patentsystemet, for så vidt angår patentering af software.
Det er vurderingen, at arbejdet i EU med dette direktiv er et vigtigt skridt i retning af at sikre reel konkurrence.
På baggrund af den igangværende proces med statens it-politik
kan regeringen ikke støtte beslutningsforslaget i den foreliggende form.
Men jeg ser frem til et bredt samarbejde om en konkret statslig it-politik, der bygger på de fælles intentioner om at sikre et velfungerende, konkurrencepræget software-marked.